Danov chălm (prírodná pamiatka)

Prírodná pamiatka „Danov chălm“ (), prípadne aj Prírodná pamiatka Sachat tepe () je prírodná pamiatka nachádzajúca sa vo vrchnej časti pahorku Sachat tepe v centrálnej časti mesta Plovdiv v Plovdivskej oblasti v južnom Bulharsku.

Lokalizácia 
Prírodná pamiatka Danov chălm sa nachádza v centre mesta Plovdiv vo vrcholovej časti rovnomenného pahorku, ktorý leží v najviac urbanizovanej časti mesta len zhruba 60 – 70 metrov západne od hlavnej pešej zóny mesta - ulice "Kňaz Aleksandăr I".

Charakteristika 
Prírodná pamiatka predstavuje vrchnú časť pahorku Sachat tepe, ktorá je charakteristická množstvom syenitových skalných útvarov vytvárajúcich jedinečné morfologické formy. a špecifickým porastom, ktorý je sčasti parkového a sčasti prírodného pôvodu. Syenitové skaly sú podobné skalám na zvyšných plovdivských pahorkoch, ktoré predstavujú špecifikum unikátne pre Plovdiv.

Ochrana a predmet ochrany 
Prírodná pamiatka bola na území areálu vyhlásená rozkazom Ministerstva životného prostredia č. PD–466 zo dňa 22. 12. 1995. Rozkaz bol uverejnený v Štátnom vestníku č. 3 z roku 1996. Prírodná pamiatka bola vyhlásená na ploche 5,24 hektára. Dôvodom vyhlásenia prírodnej pamiatky Danov chălm bola predovšetkým ochrana krajinnej lokality s jedinečnými syenitovými geomorfologickými útvarmi, aby ostala zachovaná jej prírodno-náučná ako aj estetická hodnota. Ochranný štatút bol niekoľkokrát potvrdzovaný a upravovaný a to v rokoch 2004, 2006, 2008 a 2017 (rozkazy Ministerstva životného prostredia č. PD–541 z 26.05.2004, č. PD–591 z 04.08.2006, č. PD–903 z 11.12.2008 a č. PD–687 z 20.10.2017.

Okrem hlavného dôvodu ochrany – teda zachovania jedinečnej krajinnej lokality – boli ustanovené aj ďalšie dôvody, ktorými je ochrana špecifických rastlinných a živočíšnych druhov. 

Celkovo sa na území prírodnej pamiatky Danov chălm vyskytuje 228 druhov vyšších rastlín a z týchto sa určilo 6 druhov ako druhy, ktoré majú v tejto lokalite ochranársky význam. Z týchto sú tri druhy zapísané v Červenej knihe Bulharska (z toho dva ako kriticky ohrozené a jeden ako ohrozený) a štyri druhy predstavujú balkánske endemity. Z druhov, ktoré je možné nájsť na´teritóriu prírodnej pamiatky Danov chălm, ale s riedkym výskytom všeobecne na území Bulharska, alebo oblasti je významných 6 druhov. Jedná sa o kavyľ vláskovitý (Stipa capillata), brestovec južný (Celtis australis), figovník obyčajný (Ficus carica), Silene lerchenfeldiana macedonica, jujuba holá (Ziziphus jujuba) a jasmín druhu Jasminum fruticans. Celkovo 12 druhov vyskytujúcich sa na území Sachat tepe je inváznych. Nižšie rastliny sa na území prírodnej pamiatky Danov chălm vyskytujú v malom množstve a nemajú ochranársky význam.

Z fauny sa v rámci ochrany prírodnej pamiatky ochraňujú:

Z plazov sa ochraňuje jeden druh a to gekón hrboľatý (Mediodactylus kotschyi). Z vtákov žijúcich na území Bulharska spadá absolútna väčšina pod nejaký stupeň ochrany a to sa teda týka aj všetkých druhov vtakov vyskytujúcich sa na Sachat tepe, ktorých je celkovo 33. Len jeden druh, ktorý má v rámci lokality pravidelný výskyt je však zapísaný v Červenej knihe Bulharska. Jedná sa o holuba divého (Columba livia). Z hlodavcov vyskytujúcich sa na území pahorku má ochranný štatút len veverica obyčajná (Sciurus vulgaris), ktorá síce nie je zapísaná v Červenej knihe Bulharska, ale spadá pod ochranu v rámci IUCN. Ďalšie hlodavce vyskytujúce sa na území Sachat tepe sú myš domová (Mus musculus) a potkan tmavý (Rattus rattus). Z netopierov sa na území prírodnej pamiatky objavuje 14 druhov, pričom sa nedá s určitosťou prehlásiť, že sa u všetkých jedná o stály výskyt. Z týchto 14 druhov sú všetky chránené, z toho 12 druhov je zapísaných v Červenej knihe Bulharska pod rôznymi stupňami ochrany. Okrem hlodavcov a netopierov sa na území prírodnej pamiatky už vyskytuje len jeden zástupca triedy cicavcov, jedná sa o krta obyčajného (Talpa europaea), pričom nemá žiadny ochranný štatút.
Z bezobratlých vyskytujúcich sa na území prírodnej pamiatky Danov chălm nemá ustanovené žiadne druhy s určenou ochranárskou hodnotou.

Ochrana a údržba prírodnej pamiatky Danov chălm je zabezpečovaná Regionálnou inšpekciou životného prostredia a vôd - Plovdiv (RIOSV - Plovdiv) spadajúcou pod Ministerstvo životného prostredia Bulharskej republiky. V registri chránených území je chránená lokalita Danov chălm vedená pod kódom 520.

Zóny 
Prírodná pamiatka Danov chălm je rozdelená na tri zóny:

 Zóna A: tzv. účelová zóna s nízkym stupňom ochrany -  tvorí ju časť teritória v západnej časti prírodnej pamiatky, kde sa nachádzajú objekty občianskej vybavenosti, ako napríklad letné kino Orfeus, kaviareň, alebo reštaurácia a priľahlé miesta. Rastlinstvo v tejto časti prírodnej pamiatky je prevážne dekoratívneho charakteru.

 Zóna B: pahorková zóna so stredným stupňom ochrany - tvorí ju predovšetkým vrcholová časť pahorku. Rastlinstvo je sčasti parkového, sčasti prírodného charakteru. V tejto zóne už sa nachádzajú druhy s ochranárskym významom.

 Zóna C: zóna s vysokou koncentráciou druhov s ochranárskym významom s vysokým stupňom ochrany - jedná sa o zónu ktorá sa nachádza južne od televíznej veže a v ktorej sa nachádzajú druhy jedinečné z ochranárskeho hľadiska pre lokalitu prírodnej pamiatky Danov chălm.

Galéria

Referencie 

Danov chălm
Prírodné pamiatky v Bulharsku
Plovdiv
Plovdiv (oblasť)